На основу члана 109. став 3. а у вези са чланом 119. став 1. тачка 1) Закона о основама система образовања и васпитања ("Сл. гласник РС", бр. ", бр. 88/2017 - даље: Закон) и члана 82. став 1. тачка 1) Статута Основне школе ,,Здравко Јовановић” Поћута, Школски одбор Основне школе ,,Здравко Јовановић”, на седници одржаној дана 28.03.2023.године, донео је  
Правилник о кућном реду 
 у
Основној школи“ Здравко Јовановић“
Поћута
ОПШТЕ ОДРЕДБЕ
Члан 1
Овим правилима уређује се понашање у установи и односи ученика, запослених и родитеља, као и других лица која бораве у установи, службеним или приватним послом.
Члан 2
У циљу постизања прописаних циљева образовања ученика и подизања и очувања угледа установе, запослени су обавезни да својим радом и примерним понашањем утичу на све остале субјекте да се обезбеди несметан рад, повећа безбедност свих, а нарочито ученика, очува школска имовина, општа и радна дисциплина у установи.
Члан 3
Забрањена је употреба података о личности ученика и запослених, ван намене за коју су прикупљени.

Забрана дискриминације и страначког организовања
Члан 4
У установи су забрањене активности којима се угрожавају, омаловажавају или дискриминишу групе и појединци по основу расне, националне, језичке, верске или полне припадности, физичке или психичке конституције, узраста, социјалног и културног порекла, имовног стања, односно политичког опредељења, као и подстицање таквих активности.
Под дискриминацијом ученика сматра се свако непосредно или посредно прављење разлика или њихово повлађивање, искључивање или ограничавање, чији је циљ спречавање остваривања права, смањење права или престанак једнаког третмана ученика.
У установи је забрањено физичко насиље и вређање личности ученика и запослених.
У установи није дозвољено страначко организовање и деловање и коришћење простора установе у те сврхе.
Члан 5
Директор установе обавезан је да сарађује са родитељима ученика, у складу са законом и Статутом.
 ПОНАШАЊЕ УЧЕНИКА
Члан 6
Ученик је обавезан да поштује одредбе прописане кућним редом којима се регулишу, нарочито следећа питања: време доласка ученика у школу, трајање наставних часова и одмора, распоред звоњења, радно време секретаријата школе, време рада библиотеке са ученицима, изглед ученика, одсуствовање ученика са часова, обавезе ученика које проистичу из задатака у вези са извршавањем прописа у области: исхране ученика, заштите на раду, противпожарне заштите, обезбеђења имовине, пријема и кретања странаца и других лица у школи, као и остале одредбе које обезбеђују нормалне услове за рад и дисциплину у школи.
Члан 7
Ученик је дужан да поштује правила школског живота и рада, појединачне одлуке школских органа, да се придржава прописа и да чува углед ученика и школе.
Улаз и излаз ученика
Члан 8
Ради уласка у школу и изласка из школе одређeн је један улаз за ученике млађих  разреда и један улаз за ученике старијих разреда . 
Улазак у ђачку трпезарију заједнички је за све ученике школе.
Члан 9
Ученици долазе у школу 15 минута пре почетка првог часа.
Ученици који прате наставу пре подне долазе у школу у 7,30 часова (настава почиње у 8,00 часова), како у матичној школи тако и у ИО Стубо и у ИО Брезовице.
Члан 10
По доласку у школу ученици улазе у своје учионице, седају на своја места и припремају се за почетак часа.
Ако се час не одржава у учионици, ученици одлазе испред просторије у којој ће се одржати час - настава (на пример: фискултурна сала, или други кабинет, кухиња и др.) и тамо чекају наставника.
Са доласком предметног наставника ученици могу ући у одређену просторију и у миру се припремити за почетак часа.
Члан 11
Ако ученик закасни не сме се задржавати у ходницима, дворишту, санитарним просторијама и другим деловима школске зграде, већ одмах улази у учионицу или другу просторију у којој се изводи настава његовог одељења.
После јављања наставнику и пружања обавештења о разлогу закашњења, по одобрењу наставника, ученик одлази на своје место.
За време одласка на место не сме узнемиравати остале ученике, ометати их разговором, нити одговарати на питања ученика због чега је закаснио, већ одмах треба да се укључи у праћење наставе. Уколико му је потребно објашњење у вези са наставом, обратиће се наставнику. 
Члан 12
Редар долази у школу пет минута пре осталих ученика. Одељењски старешина у свом одељењу одређује једног редара са списка ученика који дужност редара обављаја у трајању од недељу дана. 
Редар је дужни да:
- прегледају учионицу по доласку у школу, припреме прибор и остала наставна средства потребна за рад,
- пријављује одмах штету коју установе приликом доласка у учионицу, као и ону штету која се учини за време наставе, одмора или по завршеној настави, пре одласка кући,
- за време одмора чувају ствари ученика, проветравају учионицу и обављају остале послове неопходне за почетак наредног часа,
- доносе наставна средства, учила и прибор по налогу предметног наставника,
- пријављују наставницима одсутне ученике ради евидентирања,
- последњи напуштају учионицу, установљавају исправност инвентара, гасе светло, затварају прозоре и прикупљају евентуално заборављене ствари ученика, које предају дежурном особљу школе,
- воде рачуна о чистоћи и реду у учионици,
- обављају и друге послове по налогу одељењског старешине или предметног наставника.
Члан 13
Дежурни наставници долазе у школу  7.45 минута пре почетка првог часа, а остали у 7.50 минута пре почетка свог часа.
Члан 14
Ако наставник закасни и не дође на час у 5 минута од почетка часа, редар обавештава дежурног наставника  о томе, а ако њих нема - секретара или неког наставника.
До доласка наставника или његовог заменика, ученици остају у учионици и у миру се припремају за тај час.
Ако наставник не дође, а замена се не може обезбедити, ученици остају у учионици и припремају се за наредни час.
До краја часа ученици не смеју напуштати своја места и учионицу.
Редари су обавезни да воде рачуна о дисциплини.
Самовољно напуштање учионице није дозвољено и подлеже изрицању одговарајуће мере.
Почетак и завршетак наставе
Члан 15
Почетак и завршетак часа, као и време улажења у школску зграду и учионице објављује се звоњењем, према утврђеном распореду.
Између часова предвиђени су одмори у трајању од 5 минута, осим великог одмора који траје 20 минута између другог и  трећег часа за млађе ученике школе и  трећег и четвртог часа,у трајању од 20 минута, за ученике старијих разреда школе, због рада ђачке кухиње .
За време свих одмора, изузев одмора који траје 5 минута, ученици излазе из учионице и остају у ходнику или дворишту, зависно од временских прилика, под надзором дежурног наставника.
Ученици могу изаћи из зграде, односно дворишта само за време трајања одмора од 20 минута, под надзором дежурног наставника.
За време одмора ученици су дужни да одржавају дисциплину, да чувају школску имовину и да воде рачуна о свом угледу и угледу школе.
Члан 16
По завршетку наставе ученици напуштају школску зграду и двориште. 
Изузетно, ученици могу остати у згради, ако је то предвиђено планом рада школе, односно за ученике који користе ђачки превоз.
Члан 17
Ученици приликом одласка из школе односе све своје ствари.
Одсуствовање ученика са наставе
Члан 18
Одсуствовање ученика са појединог часа одобрава предметни наставник. Одсуствовање ученика са наставе у току дана одобрава одељенски старешина. 
Коришћење интернета
Члан 19
За време часова ученици могу користити рачунаре и школски интернет у кабинетима информатике само у сврхе наставе.
Забрањена је употреба рачунара и школског интернета у приватне сврхе: играње игрица, сурфовање, дописивање, блоговање, коришћење фејсбука и слично.
Ученици могу рачунаре и школски интернет да користе у кабинетима информатике за време школских одмора, или у другом термину у договору са наставницима и за друге школске потребе.
Забрана коришћења мобилног телефона и забрана неовлашћено аудиоснимање и видеоснимање
Члан 20
У Школи је забрањена употреба мобилних телефона (и других мултимедијалних уређаја и средства комуникације или технике којима се ремети рад на часу) на часу и другим образовно-васпитним активностима.
У случају коришћења наведених уређаја биће примењене мере у складу са Законом.
У просторима Школе забрањено је свако неовлашћено аудиоснимање и видеоснимање без знања и одобрења особе или особа (запослених Школе, ученика Школе и родитеља-старатеља и осталих) које се снима.
Свако аудио и видео снимање запослених и ученика Школе треба најавити стручној служби или директору Школе.
Свако поступање супротно ставу 1. овог члана санкционисаће се према важећим Законима Републике Србије.
КОРИШЋЕЊЕ ПРОСТОРИЈА ШКОЛЕ
Члан 21
Просторије школе могу се користити само за сврхе у које су изграђене и намењене. У друге сврхе се не смеју користити осим у изузетним приликама када за то постоји одобрење директора школе.
а)Учионице и кабинети
Учионице и кабинети служе за извођење редовне наставе и осталих облика непосредног рада са ученицима. Ученици, под надзором дежурног наставника улазе у школу и иду до својих учионица и кабинета , не задржавајући се у ходницима школе. Забрањено је шетање по ходницима школе и изношење и премештање инвентара из једне учионице и кабинета у други, осим уз одобрење наставника. Сва наставна средстав могу се користити само уз одобрење или уз присуство наставника.вЗабрањена је употреба свих апарата, уређаја и других средстава опасних по живот и здравље ученика без надзора наставника.
б) Фискултурна сала
Фискултурна сала може се користити искључиво за наставу физичкеог васпитања ученика и спортске активности у оквиру спортског друштва школе према плану рада наставика школе. Ученици улазе у салу само под надзором наставника физичког васпитања или наставника разредне наставе. Самоиницијативно улажење у салу је забрањено.Улазак у фискултурну салу дозвољен је ученицима само под надзором наставника физичке културе и то: да ученици имају прописану опрему за физичке вежбе(опрему по договору са наставником и посебне патике за салу).
Забрањен је улазак у салу у обући и без договорене опреме као и без присуства наставника.
Излазак из сале дозвољен је по одобрењу наставника и то 10 минута пре краја часа, како би се ученици пресвукли и благовремено стигли на остале часове.
Ученици који немају прописану опрему и патике за час седе на клупи у сали и под надзором су наставника.
Сви остали корисници сале су обавезни да имају патике и посебну опрему које ће носити у сали.
Ученици приликом уласка у просторије сале користе гардеробу, нус просторије, а под руководством наставника и тушеве  и то највише једном у 15 дана.
Справарница у сали служи за остављање реквизита и осталог прибора за наставу, а користи је искључиво наставник уз помоћ ученика.
в) Библиотека 
Библиотека  користе се само у сврхе у које су намењене. Библиотека се користи за
смештај и издавање књига ученицима и запосленим, за читање. Упутство о издавању и употреби књига , ученицима, даје библиотекар. У библиотеци је забрањено стварање нереда, пупшења, употреба алкохола и свега другог што би одударало од васпитне улоге школе и школске библиотеке.
г)Наставничка канцеларија
Наставничка канцеларија служи за смештај дневника рада , одмор и дневни боравак наставника. Наставничка канцеларија мора бити у потпуности сређена хигијенски и естетски, о чему брину радници на одржавању чистоће  и сви наставници.
Остале канцеларије служе за обављање одређених наменских радњи-административно-финанси- јских и управних послова. Ученицима је забрањен улазак у све канцеларије без позива или ако нису послати од наставника.
д)Ходници школе
Ходници служе за пролаз запослених, ученика и странака до одређених просторија и учионица. У ходницима се могу задржавати ученици само ако је напољу лоше време-падавине и у зимском периоду.
ђ)Трпезарија
Ова просторија се користи и за поделу ужине ученицима. Храну дели одређени , од стране
директора школе запослени из реда радника на одржавању хигијене у школи , са урађеним уредним санитарним прегледом за поделу ужине, под надзором наставника који ради у продуженом боравку или дежурног наставника.
Санитарни преглед запосленог који врше поделу ужине у школи, ради се на сваких 6 месеци у Заводу за јавно здравље Ваљево, о чему контролу врши санитарана инспекција Града Ваљева.
Хигијена и дезинфекција трпезарије и кухиње је под надзором радника који су задужени за поделу хране и под сталном снитарном су контролом.
Радници у кухињи су обавезни носити прописану белу униформу са капом и понашати се по санитарним прописима.
ПРАВА, ОБАВЕЗЕ И ОДГОВОРНОСТ УЧЕНИКА
а) Права ученика
Члан 22
Установа је дужна да обезбеди права ученика у складу са потврђеним међународним уговорима, Законом о основама система образовања и васпитања (даље: Закон) и другим посебним законима, Статутом и другим општим актима школе.
Школа је дужна да обезбеди остваривање права ученика, а нарочито право на:
  1) квалитетан образовно-васпитни рад;
  2) уважавање личности;
  3) свестрани развој личности;
  4) заштиту од дискриминације и насиља;
  5) благовремену и потпуну информацију о питањима од значаја за његово школовање;
  6) информације о његовим правима и обавезама;
  7) подношење приговора и жалбе на оцену и на остваривање других права по основу   образовања;
  8) слободу удруживања у различите групе, клубове и организовање ученичког парламента;
  9) учествовање у раду органа школе, у складу са Законом;
10) покретање иницијативе за преиспитивање одговорности учесника у образовно-васпитном процесу уколико његова права нису остварена.
б) Обавезе и одговорности ученика
Члан 23
Обавезе ученика утврђене су Законом или општим актом школе, у складу са Законом и за њих ученик је дужан да одговара, на начин и по поступку који су за то утврђени Законом, посебним законима, Статутом и другим општим актом школе.
Ученик има обавезу да:
1) редовно похађа наставу и извршава школске обавезе;
2) се придржава ових правила, одлука директора, наставника и осталих органа школе;
3) савесно ради на усвајању знања, вештина и вредности прописаних школским програмом;
4) не омета извођење наставе и не напушта час без претходног одобрења наставника;
5) поштује личност других ученика, наставника и осталих запослених у школи;
6) благовремено правда изостанке;
7) чува имовину школе и чистоћу и естетски изглед школских просторија. 
Ученик може да одговара само за повреду обавезе која је у време извршења била прописана посебним законом или општим актом.
Ученику је забрањено да:
- уноси оружје, оруђе и друга средства којима се могу нанети озледе, угрозити живот ученика и запослених, односно нанети штета школској и личној имовини;
- пуши у просторијама школе;
- уноси, односно користи алкохол, опијате, наркотичка средства и друга средства са психоактивним дејством;
- самовољно решава међусобне сукобе употребом оружја, оруђа и физичке силе;
- користи  мобилни телефон  и „паметни сат” за време одржавања наставе и другог облика рада.
 ОДНОСИ МЕЂУ УЧЕНИЦИМА
Члан 24
Односи међу ученицима заснивају се на међусобној сарадњи и помоћи, другарству, пријатељству, уважавању и поштовању личности и пристојном опхођењу.
Међусобне неспоразуме и сукобе ученици решавају у оквиру одељенске заједнице, уз посредовање одељењског старешине, психолога, односно педагога или дежурног наставника.
Ученици су дужни да се пристојно понашају према наставницима и осталим запосленима у школи.
Међусобне неспоразуме и сукобе ученика и наставника решава у сарадњи са одељенским старешином, школским психологом, односно педагогом  и  директором школе.
Члан 25
Понашање старијих и физички јачих ученика према млађим, слабијим, болешљивим и ученицима - деци без родитељског старања треба да буде такво да им ублажи њихово стање, а нарочито адаптационе проблеме и тешкоће у социјалним контактима.
ЛИЧНИ ИЗГЛЕД УЧЕНИКА
Члан 26
Ученици су дужни да у школу долазе уредни, у пристојној одећи, са пристојним фризурама, односно подшишани и обријани
· није дозвољено ношење капа, капуљача и наочара за сунце на часу,
· ученик мора да има посебне патике за улазак у фискултурну салу и одговарајућу опрему за физичко васпитање,
 УЧЕШЋЕ УЧЕНИКА У ДЕОБИ ОБРОКА
Члан 27
Пуни оброци издају се ученицима у трпезарији за време велигог одмора.
Члан 28
Надзор при издавању и коришћењу оброка врши дежурни наставник. 
У вршењу надзора дежурни наставник се нарочито стара о:
- благовременој расподели и употреби оброка,
- хигијенском и културном издавању и коришћењу оброка,
- хигијени руку ученика,
- реду и дисциплини ученика за време пријема и коришћења оброка. 
Члан 29
Радну одећу обавезно мора да носи:
- запослени на припреми и издавању оброка,
Члан 30
Радна одећа се састоји од радног мантила и капе
ПРАВА И
 ОБАВЕЗЕ УЧЕНИКА У ВЕЗИ СА ЗАШТИТОМ НА РАДУ
Члан 31
Ученик има права и обавезе, у вези са заштитом на раду:
- да се пре почетка рада у школској радионици, школској кухињи и другим местима где може доћи до повреде, упозна са одредбама правилника о заштити на раду ученика и запослених и мерама заштите на раду,
УЧЕШЋЕ ЗАПОСЛЕНИХ У ПРОТИВПОЖАРНОЈ ЗАШТИТИ
Члан 32
Ради очувања живота ученика и запослених и имовине школе запослени се оспособљавају за руковање уређајима, опремом и другим средствима намењеним за гашење пожара и спасавање људи и имовине.
Члан 33
Оспособљавање запослених спроводи школа уз сарадњу и стручну помоћ ватрогасних организација.
Члан 34
Запослени  су обавезни  да спроводе прописане противпожарне мере, а нарочито:
- да се упознају са пожарним опасностима и да стално спроводе мере за заштиту од пожара,
- да, када примете пожар, најхитније обавесте задуженог за послове противпожарне заштите, као и да учествују у гашењу пожара.
ЗАБРАНА ПУШЕЊА И УНОШЕЊА ЕКСПЛОЗИВНОГ МАТЕРИЈАЛА
Члан 35
Забрањено је пушење у школској згради и дворишту.
Члан 36
Забрањено је уношење у школску зграду и двориште експлозивног материјала, оружја, кама, бодежа, као и других опасних ствари.
ОБЕЗБЕЂЕЊЕ ИМОВИНЕ ШКОЛЕ
Члан 37
Инвентарски предмети (рачунари  пројектори и лаптопови и др.), наставна средства, учила (микроскопи и др.), као регистратурски материјал (предмети у раду, скице, пројекти и др.), не смеју се износити из школе без одобрења директора или другог овлашћеног радника (секретара).
Члан 38
Изношење радне одеће техничког и помоћног особља из круга школе дозвољено је само ради прања.
Члан 39
По завршетку радног времена сви печати, штамбиљи, жигови, вредносни папири, као и остали регистратурски материјал морају бити закључани и обезбеђени.
Нарочито се обезбеђују дневници рада и остала евиденција о ученицима и запосленима.
По завршетку рада касе, ормари, плакари, столови, све просторије и школска зграда, обавезно се закључавају.
ВРЕМЕ РАДА СЕКРЕТАРИЈАТА И БИБЛИОТЕКЕ СА УЧЕНИЦИМ
Члан 40
Секретаријат школе прима ученике сваког радног дана.
Члан 41
Библиотека школе ради са ученицима три пута недељно.
ПРИЈЕМ И КРЕТАЊЕ  ДРУГИХ ЛИЦА У ШКОЛИ
Члан 42
Трећа лица по доласку у школу су у обавези да се јаве дежурном наставнику који ће потом обавестити директора или секретаријат школе о даљем спровођењу трећег лица кроз школу и школско двориште.
Члан 43
По завршетку посла запослени је дужан да се јави дежурном  наставнику приликом изласка из школске зграде.
Члан 44
Групне посете школи дозвољене су само по одобрењу директора школе.
Члан 45
Ако ученичка организација жели да одржи после наставе састанак или да развија неку другу активност, треба да се обрати директору (секретару) школе, ради добијања сагласности и обавештења дежурног запосленог, односно ученика.
 ПРАВИЛА ПОНАШАЊА НАСТАВНИКА И ОСТАЛИХ ЗАПОСЛЕНИХ У ШКОЛИ
Члан 46
Дужности наставника су да:
- долази у школу најкасније 10 минута пре почетка наставе и других облика рада;
- одлази на време на часове;
- ради благовременог организовања замене на време обавести о свом изостајању: директора школе, секретара или руководиоца смене;
- користи опрему и инвентар школе, као и остали потрошни материјал само у службене сврхе;
- долази на наставу прикладно одевен и да својим изгледом васпитно делује на ученике;
- поштује распоред дежурства који му одреди директор.
Члан 47
Наставнику је у школи забрањено да:
- уноси оружје, оруђе и друга средства којима се могу нанети озледе, угрозити живот ученика и запослених, односно нанети штета школској и личној имовини;
- пуши у просторијама школе, осим у за то одређеним местима;
- уноси, односно користи алкохол, опијате, наркотичка средства и друга средства са психоактивним дејством;
- самовољно решава међусобне сукобе употребом оружја, оруђа и физичке силе;
- користи  мобилни телефон  и „паметни сат” за време одржавања наставе и другог облика рада.
Члан 48
Дежурни наставник дужан је да:
- дође на посао петнаест минута пре почетка наставе;
- води уредно књигу дежурног наставника и у њу уписује промене које су од значаја за живот и рад у школи;
- обезбеди за време дежурства несметано извођење наставе и стара се о понашању ученика у току свог дежурства;
- обавести директора о недоласку (изостанку) наставника на наставу ради обезбеђивања замене за одсутног наставника.
Члан 49
Одељењски старешина дужан је да:
- брине о укупном раду и успеху својих ученика;
- води уредно дневник рада, односно разредну књигу и другу прописану евиденцију о образовно-васпитном раду;
- благовремено прати остваривање распореда часова у свом одељењу и упозорава наставнике који неуредно воде евиденцију;
- правда изостанке ученика на основу лекарског оправдања лекара или оправдања родитеља, односно старатеља ученика;
- уписује обавештења за родитеље, односно старатеље у ђачку књижицу и врши контролу да ли су они примили обавештење;
- сарађује са родитељима, односно старатељима ученика и обавештава их о понашању, изостанцима и успеху ученика и пружа информације о другим активностима школе;
-издаје јавне исправе ученика;
- брине о ученицима свог одељења за време екскурзија, излета, културних манифестација, спортских и других ваннаставних активности ученика.
Члан 50
Међусобни односи наставника, осталих запослених у школи и ученика треба да буду засновани на узајамном поштовању, разумевању и сарадњи у остваривању васпитне улоге школе.
Члан 51
Дужности стручних сарадника (школског психолога, педагога, библиотекара и других) јесу да:
- долазе у школу најкасније 10 минута пре почетка радног времена;
- обавесте директора школе о изостајању са посла;
- остварују сарадњу са наставницима и директором школе;
- остварују сарадњу са ученицима и родитељима, односно старатељима ученика;
Члан 52
Дужности запослених на помоћно-техничким пословима су да:
- одржавају чистоћу школских просторија, дворишта и спортских терена;
- помажу у раду дежурном наставнику;
- достављају потребан материјал за наставу;
- обављају своје послове у оквиру радног места;
- предузимају мере у сарадњи са дежурним наставником да се очува ред и мир, посебно безбедност ученика, запослених у школи и имовина школе;
- свакодневно прегледају учионице, радионице и остале просторије у школи,
- утврђују стање објекта и опреме и о томе обавештавају директора и  секретара школе;
- предузимају све мере да се, по завршетку рада, обезбеде и закључају објекти школе, погасе светла, провере водоводне, грејне и друге инсталације.
 ПРАВИЛА ПОНАШАЊА РОДИТЕЉА, ОДНОСНО СТАРАТЕЉА УЧЕНИКА И ТРЕЋИХ ЛИЦА
Члан 53
Родитељ, односно старатељ ученика дужан је да:
- прати понашање, учење и успех свог детета, односно редовно се информише о томе;
- сарађује са одељенским старешином;
- поштује налоге и предлоге дежурног наставника;
- сарађује са предметним наставником;
- редовно присуствује родитељским састанцима;
- пружа помоћ школи у остваривању васпитног рада;
- доприноси остваривању планираних задатака школе, побољшању услова живота и рада.
Пријем родитеља
Члан 54
Родитељ има право да једном недељно посети одељенског старешину, предметног наставника или стручног сарадника.
Родитељ који учествује у појачаном васпитном раду може у оквиру тог рада и чешће, у заказано време, да долази у Школу.
Родитељи могу да долазе у Школу код наставника, односно одељенског старешине у време отворених врата или по заказаном састанку.
У контактима са наставницима, стручним сарадницима, директором или другим запосленима у школи, другим родитељима или старатељима ученика или другим ученицима, родитељи су дужни да се придржавају општих норми понашања, поштују личност запослених и ученика и чувају углед школе.
Члан 55
Родитељима није дозвољено да пресрећу наставнике по ходницима Школе и да их узнемиравају за време одмора или рада у Школи.
Уколико родитељ дође код наставника или одељенског старешине на отворена врата, а претходно је већ наставник примио другог родитеља или други родитељ чека да буде примљен, одељенски старешина ће родитеље примати по редоследу доласка.
Члан 56
Уколико се у контакту са запосленима у школи родитељи ученика грубо и непримерено понашају, вређају наставника, другог ученика или запосленог, или се насилно понашају, запослени који је примио родитеља ће одмах прекинути разговор и обавестити о томе директора или психолошко-педагошку службу школе, а радници обезбеђења ће тог родитеља удаљити из школе.
Родитељ који у Школу дође под видним дејством алкохола или наркотика биће удаљен из Школе и њеног дворишта.
Члан 57
Школа не може да прикупља финансијска средства од ученика без сагласности његовог родитеља, односно старатеља. Школа прикупља новац за осигурање ученика уз предходну сагласност Савета родитеља који и бирају на састанку Савета родитеља како осигуравајућу кућу тако и износ премијеосигурања по ученику.
Школа прикупљ новац и за коришћење ђачке кухиње, 100 динара по дана, уз предходну сагласнос Савета родитеља.
 ЗАВРШНЕ ОДРЕДБЕ
Члан 58
За спровођење ових правила одговоран је директор школе.
Члан 59
Ова правила ступају на снагу осмог дана од дана објављивања на огласној табли школе.

